text: प्रधानमंत्री नरेंद्र मोदी ने हरदेव सिंह के निधन पर शोक व्यक्त करते हुए इसे ‘आध्यात्मिक जगत के लिए त्रासदीपूर्ण एवं अपूरणीय क्षति’ बताया। उन्होंने कहा, ‘इस दु:खद समय में संत हरदेव सिंह के अनगिनत अनुयायियों के साथ मेरी संवेदनाएं हैं।’ इस बीच हरियाणा के मुख्यमंत्री मनोहर लाल खट्टर, पंजाब के पूर्व मुख्यमंत्री अमरिंदर सिंह और सिरसा में मुख्यालय वाले डेरा सच्चा सौदा के प्रमुख गुरमीत राम रहीम सिंह ने बाबा हरदेव सिंह के निधन पर शोक व्यक्त किया। खट्टर ने शोक संदेश में हरदेव सिंह को ‘महान आध्यात्मिक गुरु’ बताते हुए कहा, ‘उन्हें मानवता के प्रति उनकी अथक सेवा के लिए याद किया जाएगा। उनका निधन आध्यात्मिक जगत के लिए बहुत बड़ा नुकसान है।’